Küsisin, kus on Eesti uued internetiteenused. Jaanus vastas, et meie turg on väike ja mõttetu. Minu algse küsimuse mõte oli aga kahetahuline ning ma ei tulnud selle pealegi, et Eesti uued internetiteenused peaks olema kas eesti keeles või Eesti turule. Rääkisin pigem sellest, et pisikese tiimi ja olematu eelarvega saab ka maailmatasemel asju teha. Enamus projekte muidugi ei õnnestu, kuid edu protsent peaks olema sarnane igal pool maailmas. Siin vist ongi üks probleeme, eestlased arvavad, et kui midagi teha, siis ikka väikese Eesti inimeste jaoks. See moonutab juba toote või teenuse muu maailma jaoks sobimatuks ja välisturule ei saagi minna.    Teise tahu pealt aga, miks peaks midagi tegema kohalikule turule, vaid Eesti jaoks? Ka sellel on põhjus  olemas. Enamus meist räägib eesti keelt ning paljusid inglisekeelseid teenuseid ei kasutata igapäevaselt just keele ja liidese pärast (aru saab küll, aga ebamugav on, ning IT-inimesed on siin erandiks) või pole need teenused just väikese kogukonna jaoks disainitud.  Seega kohalikud koopiad paljudest USA teenustest võiks olla igati populaarsed. Miks ei kasuta enamus Monsterit ja Autotraderit, vaid CV-Online't ja Auto24?    Teine pool on aga kindlasti vähemtähtis ja kuigi äriliselt võib see  vägagi edukas olla, siis meie vaimujõule ja tuntusele ei anna see pea midagi juurde. Seega innustaks inimesi just rahvusvahelisele turule katsetusi tegema. Esimene vasikas läheb ikka aia taha, kuid ilma selleta ei sünni ka seda teist, juba edukat.    Kel huvi, võite ka minuga otse ühendust võtta, mõtleme koos, kuidas neid asju edukalt teha. Lihtne see pole, samas aga vaid kättevõtmise asi.